**ΕΝΟΤΗΤΑ 9η - Κείμενο Αναφοράς: Πλάτων, *Πολιτεία*, 518b-519a**

**Ασκήσεις κατανόησης του κειμένου αναφοράς (Αμπελάς)**

1. Με βάση το αρχαίο κείμενο (αναφοράς) να χαρακτηρίσετε τις παρακάτω διατυπώσεις ως σωστές ή λανθασμένες με ένα Σ ή Λ αντίστοιχα. Να τεκμηριώσετε την επιλογή σας γράφοντας τη χαρακτηριστική φράση του αρχαίου κειμένου που την επιβεβαιώνει.

α. Κατά τον Σωκράτη η γνώση ενυπάρχει στην ψυχή του ανθρώπου και δεν μεταδίδεται έξωθεν.

β. Ο Σωκράτης προτείνει ο άνθρωπος να στραφεί από την μεταβαλλόμενη πραγματικότητα στην σταθερή πραγματικότητα των Ιδεών και της Ιδέας του Αγαθού.

γ. Η παιδεία κατά τον Σωκράτη είναι μία τέχνη που εμφυτεύει στον νου τη δύναμη της γνώσης.

δ. Η ανδρεία, η σωφροσύνη είναι αρετές της ψυχής οι οποίες εμφυτεύονται στην ψυχή με τον εθισμό και την άσκηση.

ε. Επαφίεται στον κάθε άνθρωπο για το πώς θα αξιοποιήσει τον νου του ώστε να κατακτήσει την αρετή της φρόνησης.

2. Ο Σωκράτης προκειμένου να γίνει πιο κατανοητός χρησιμοποιεί αναλογίες - παρομοιώσεις. Να τις καταγράψετε από το αρχαίο κείμενο και να παρουσιάσετε τα μέρη κάθε αναλογίας.

**Ερµηνευτικές ερωτήσεις**

1. Πώς αντιλαμβάνεται την παιδεία ο Σωκράτης; Να τεκμηριώσετε την απάντηση σας με αναφορές στο κείμενο.
2. Πόσα είδη αρετών υπάρχουν κατά τον Σωκράτη; Σε ποια σημεία διαφοροποιούνται μεταξύ τους;

**Ασκήσεις λεξιλογικές**

1. Να αντιστοιχίσετε τα δεδομένα της στήλης Α με τα δεδομένα της στήλης Β. Δύο λέξεις της στήλης Β περισσεύουν. (Αμπελάς)

|  |  |
| --- | --- |
| **Α** | **Β** |
| 1. φασίν  2. σημαίνει  3. περιακτέον  4. ἀνασχέσθαι  5. ἔθεσι | α. διάσημος  β. διαφήμιση  γ. διαγωγή  δ. διάθεση  ε. διάκριση  στ. περιοχή  ζ. συνήθεια |

1. Να γράψετε από δύο ομόρριζα της αρχαίας ή της νέας ελληνικής για τις παρακάτω λέξεις: ***ὀφθαλμοῖς, φανόν, τετραμμένῳ, ἔοικεν.***
2. Να εντοπίσετε στο κείμενο λέξεις ομόρριζες με τις ακόλουθες: ***λήθαργος, κάτοπτρο, εργασία, επαγωγή, σχεδόν, ποιητής, εικασία, κλητήρας, φρενοβλαβής, όλεθρος.***

**Ασκήσεις παραλλήλων κειμένων**

Αφού μελετήσετε το παρακάτω κείμενο (Α ή Β), να εντοπίσετε ομοιότητες σε σχέση με τα όσα αναφέρονται στο κείμενο αναφοράς. Να τεκμηριώσετε την απάντησή σας με στοιχεία από τα δύο κείμενα.

Α. Διότι αυτό ακριβώς είναι η γνώση· δηλαδή να αποκτά κάποιος γνώση, να την κρατά και να μην την χάνει· ή δεν λέμε, Σιμμία, λήθη αυτό ακριβώς, δηλαδή την απώλεια της γνώσης; Αν βέβαια, αφού χάσαμε με τη γέννησή μας, νομίζω, τη γνώση που είχαμε προτού γεννηθούμε και ύστερα στηριγμένοι στις αισθήσεις μας ξαναποκτούμε τις γνώσεις που είχαμε σε προγενέστερη χρονική περίοδο, δεν συμπεραίνουμε από αυτό ότι αυτό που ονομάζουμε μάθηση είναι η ξαναπόκτηση μας γνώσης που την είχαμε; Αν αυτό το ονομάσουμε ανάμνηση, δεν θα ήταν σωστή η ονομασία; Διότι μας φάνηκε δυνατό αυτό τουλάχιστον, δηλαδή, όταν αντιληφθεί κάποιος κάτι ή με την όραση ή με την ακοή ή με μία άλλη αίσθηση, να βάλει στο νου του με αφορμή αυτό κάτι άλλο που είχε λησμονήσει και πλησιάσει σε αυτό, είτε ανόμοιο είτε όμοιο. Πλάτων, *Φαίδων* 75e-76a

B. Επειδή λοιπόν η ψυχή και αθάνατη είναι και πολλές φορές γεννήθηκε και έχει δει όλα τα πράγματα και όσα είναι εδώ και όσα είναι στον Άδη, δεν είναι τίποτε που να μην το έχει μάθει. Ώστε καθόλου παράξενο να μπορεί αυτή και για την αρετή και για τα άλλα να ξαναθυμηθεί όσα και πριν ήξερε. Και επειδή όλη η φύση έχει ομοιογένεια και η ψυχή τα έχει μάθει όλα, τίποτε δεν εμποδίζει, αν ένα μόνο ξαναφέρει κανείς στο νου του ―αυτό δα οι άνθρωποι το ονομάζουν μάθηση― μόνος του να ξαναβρεί όλα τα άλλα, φτάνει να έχει θάρρος και να μην αποκάμει ερευνώντας· γιατί η έρευνα και η μάθηση στο σύνολό τους ανάμνηση είναι. Πλάτων, *Μένων*, 81d

Πηγές:

<https://akisambelas.files.wordpress.com/2019/11/fakelos_ylikou_g_lyk_d.e._8-11.pdf>